Aquesta setmana, l'Arxiu Comarcal de la Conca de Barberà (ACCB) ha tornat a portar els "arxius a casa" amb la publicació d'una nova exposició virtual de fotografies.
Primers 50 anys d'història, s'ha elaborat amb la col·laboració de Josep M. Castellví i Tàrraga, expert en futbol montblanquí i autor del llibre Història dels cinquanta primers anys del futbol a Montblanc (1914-1966).
L'exposició fotogràfica dona una visió general dels diferents equips i camps de futbol utilitzats pels joves montblanquins al llarg del primer mig segle de vida d'aquest esport a la Vila Ducal.
La fotografia més antiga és de 1915 i mostra l'equip montblanquí El Foment en el camp conegut com "la Batedora".
De fet, l'associació havia estat constituïda feia mesos i, per tant, és la primera imatge gràfica coneguda d'un equip montblanquí.
La més recent, és una instantània d'un partit del C.F. Montblanc en el campionat de Segona Categoria Regional, de 1971.
És curiós fer un repàs per la història d'aquest esport a Montblanc.
Podem veure el canvi en les equipacions, els camps utilitzats, els jugadors i els diferents equips que van tenir importància en el passat futbolístic local.
De fet, en podríem enumerar un bon grapat, els més destacats: El primer equip, anomenat Foment (1914-18 aproximadament); el F.C. Montblanquí i el C.F. Atlètic Montblanquí (dècada del 1920); C.D. Montblanch (1929-1933); Educación y Descanso Montblanch (1940-1942); Frente de Juventudes (1940-1944); C.D. Montblanch (1943-1951), Joventud Deportiva Montblanch-La Penya (1946-1948); C.F. La Mehal·la (1951-1953) i el C.F. Montblanch, constituït la temporada de 1962-1963.
Trobarem un bon nombre d'imatges d'entre les dècades de 1940 i 1950 i, de ben segur, que molts montblanquins i montblanquines reconeixeran força cares.
Aquesta exposició virtual conté fotografies de diversos fons documentals: de l'arxiu d'imatges del fons propi de l'Ajuntament de Montblanc, dels fotògrafs Anton Moix i Vicenç Baldrich i també de la col·lecció de complement de fotografies de l'ACCB.
Dita col·lecció creix, en gran mesura, gràcies a la col·laboració de particulars que cedeixen material per tal que l'ACCB en custodiï una còpia digital.
Cal destacar la cessió de més de 140 fotografies relacionades amb el futbol montblanquí que a l'any 2015 va realitzar Josep M. Castellví i Tàrraga al nostre centre d'arxius.
Aquesta mostra digital es subdivideix en dos apartats principals: un primer amb una galeria d'una quarantena de fotografies i un segon que fa un repàs en la història d'aquest esport a la Vila Ducal.
Per accedir a l'exposició virtual El futbol a Montblanc.
Primers 50 anys d'història cal visitar la pàgina web de l'Arxiu Comarcal: http://cultura.gencat.cat/arxius/accb i accedir al banner que
També s'hi pot accedir entrant a la notícia sobre la mateixa, on hi ha un enllaç directe a la pàgina de l'exposició.
Aquesta activitat digital que ofereix l'ACCB s'emmarca en el projecte Catalunya des dels Arxius, promogut per la Xarxa d'Arxius Comarcals de Catalunya (XAC).
L'objectiu principal, i més ara que vivim les conseqüències de la crisi sanitària del COVID-19, és el de portar els "arxius a casa", tot promovent activitats i exposicions en línia.
Concretament, aquesta és la tercera exposició virtual de fotografies que l'Arxiu Comarcal de la Conca de Barberà ha posat a l'abast de la ciutadania des que la sala de consulta roman tancada al públic.
A qui li interessi el tema i vulgui consultar les propostes que estan oferint els diversos arxius comarcals, poden visitar el portal web: http://xac.gencat.cat/ca/inici.